《金缕曲 阑干》
清代·杨芳灿

梵字玲珑极。绕回廊、行来约略，旧曾相识。不似寻常閒院落，十二琼楼寒色。

正一把、柳丝无力。约束春情教宛转，拗明蟾、肯放花阴直。

蓬山路，万重隔。

当风不碍疏香入。荡湘波、帘纹窣地，翠烟如织。回首游仙成昨梦，记否曾调钿笛。

更几度、弓弓点屐。多少啼痕纤指印，待重来、觅遍全无迹。

苔花老，满阶碧。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。